CELEX: C2007/140/24
Language: fi
Date: 2007-06-23 00:00:00
Title: Asia C-207/07: Kanne 19.4.2007 — Euroopan yhteisöjen komissio v. Espanjan kuningaskunta

23.6.2007   
            
            
               FI
            
            
               Euroopan unionin virallinen lehti
            
            
               C 140/15
            
         Kanne 19.4.2007 — Euroopan yhteisöjen komissio v. Espanjan kuningaskunta
   (Asia C-207/07)
   (2007/C 140/24)
   Oikeudenkäyntikieli: espanja
   Asianosaiset
   
      Kantaja: Euroopan yhteisöjen komissio (asiamiehet: H. Stølvbæk ja R. Vidal Puig)
   
      Vastaaja: Espanjan kuningaskunta
   Vaatimukset
   
               —
            
            
               On todettava, että Espanjan kuningaskunta ei ole noudattanut EY:n perustamissopimuksen 56 ja 43 artiklan mukaisia velvoitteitaan, koska se on antanut Real Decreto-Ley 4/2006, de 24 de febrero -nimisen lain (24.2.2006 annettu kuninkaan lakiasetus 4/2006) ainoan pykälän 1 momentin toisen kohdan, jolla muutetaan Comisión Nacional de Energían 14. tehtävää (Función Decimocuarta), josta on säädetty Ley 34/1998, de 7 octubre, del Sector de Hidrocarburos -nimisen lain (hiilivetyalasta 7.10.1998 annettu laki 34/1998) 3 §:n 1 momentissa, ja jossa säädetään, että tiettyjen osuuksien hankkiminen yrityksistä, jotka harjoittavat tiettyjä energia-alan säänneltyjä toimintoja ja tällaisten toimintojen harjoittamiseksi tarpeellisten varojen hankinta edellyttää etukäteen hankittavaa Comisión Nacional de Energían lupaa.
            
         
               —
            
            
               Espanjan kuningaskunta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   
               1.
            
            
               Kanteen kohteena olevalla Espanjan lainsäädännöllä asetetaan seuraavien toimenpiteiden edellytykseksi etukäteen hankittava Comisión Nacional de Energían (kansallinen energiakomitea; jäljempänä CNE) lupa:
               
                           —
                        
                        
                           minkä tahansa henkilön toteuttama yli 10 prosenttiosuutta pääomasta vastaavan osuuden tai muun sellaisen osuuden hankkiminen, joka antaa huomattavan vaikutusvallan, sellaisesta yrityksestä, joka harjoittaa itse tai muiden samaan ryhmään kuuluvien välityksellä tiettyjä energia-alan toimintoja;
                        
                     
                           —
                        
                        
                           tällaisten toimintojen harjoittamiseksi tarvittavien varojen hankkiminen.
                        
                     
         
               2.
            
            
               Komissio katsoo, että riidanalainen lainsäädäntö on EY 56 artiklan vastainen seuraavista syistä:
               
                           —
                        
                        
                           osuuksien hankkiminen yrityksistä, jotka harjoittavat energia-alan toimintaa tai varojen hankkiminen mainittujen toimintojen harjoittamiseksi ovat EY 56 artiklassa tarkoitettuja ”pääomanliikkeitä”;
                        
                     
                           —
                        
                        
                           CNE:n etukäteen antamaa lupaa koskeva vaatimus on EY 56 artiklassa lähtökohtaisesti kielletty pääomien vapaan liikkuvuuden ”rajoitus”;
                        
                     
                           —
                        
                        
                           mainittu rajoitus ei ole perusteltu perustamissopimuksen määräysten nojalla.
                        
                     
         
               3.
            
            
               Komissio katsoo erityisesti, että riidanalaista lainsäädäntöä ei voida perustella energiansaannin turvallisuuden takaamista koskevan tavoitteen perusteella seuraavista syistä:
               
                           —
                        
                        
                           riidanalainen toimenpide ei sovellu energiansaannin turvallisuuden takaamiseen, koska sitä varten on olemassa muita paremmin soveltuvia toimenpiteitä;
                        
                     
                           —
                        
                        
                           joka tapauksessa riidanalainen toimenpide on suhteeton, koska etukäteen hankittava lupa ei rajoitu tiettyihin määräysvaltaan kuuluvien yhtiöiden tai varojen hallinnointiin liittyviin erityisiin toimiin;
                        
                     
                           —
                        
                        
                           CNE:n mahdollisuuteen evätä luvan tai asettaa sille edellytyksiä ei sovelleta objektiivisia ja riittävän täsmällisiä arviointiperusteita, jotka voivat olla tehokkaan tuomioistuinvalvonnan kohteena.
                        
                     
         Komissio katsoo, että riidanalainen lainsäädäntö muodostaa myös EY 43 artiklan vastaisen sijoittautumisvapauden rajoituksen, jota EY 56 artiklan yhteydessä mainituista syistä ei myöskään voida perustella energiansaannin turvallisuuden varmistamista koskevalla tavoitteella.